Haustfundur frjálsíþróttaráðs HSK haldinn 14. október 2014 í Tíbrá á Selfossi

Mættir voru 11 fulltrúar frá 8 félögum, auk Engilberts Olgeirssonar framkvæmdastjóra HSK.

1. Mál: Fundarsetning og skipun starfsmanna

Guðmunda Ólafsdóttir, formaður ráðsins setti fundinn og stakk upp á sjálfri sér sem fundarstjóra og Láru Hreinsdóttur sem fundarritara. Það var samþykkt samhljóða.

1. Mál: Fundargerð síðasta aðalfundar

Fundarstjóri byrjaði á því að fara yfir dagskrá fundarsins og næst var upplestur á fundargerð síðasta aðalfundar. Benóný kvað sér þá hljóðs og stakk upp á því að sleppa lestrinum því í fundarboði voru allir beðnir um að lesa skýrsluna fyrir fund og þar sem hún væri mjög löng væri gott að geta sleppt lestrinum. Fundarmenn voru sáttir við þessa tillögu Benónýs.

Guðmunda ákvað í framhaldi af þessari ákvörðun að einblína á það sem átti að gera í kjölfar síðasta fundar t.d. gefa yfirlit yfir fjárhag ráðsins, vinnu vegna meistaraflokks HSK og einnig laun fyrir þjálfara sem fara á mót á vegum HSK.

1. Mál: Fjárhagur ráðsins

Engilbert fór yfir fjárhagsstöðu ráðsins og dreifði til fundarmanna 9 mánaða uppgjöri ársins 2014. Tjáði hann fundarmönnum að ákveðið hefði verið að senda reikninga til félaga innan HSK tvisvar á ári með tölvupósti í stað þess að stenda reikninga með pósti. Félögin fá þá reikning í PDF skjali og ákveðinn frestur er veittur til að greiða reikningana en eftir það verður skuldin send í bankainnheimtu. Þetta hefur gengið vel í ár. Engilbert vildi þakka félögunum fyrir að hafa brugðist vel við að borga upp gamlar skuldir og sagði að mjög vel hefði gengið að innheimta þær. Vildi hann einnig að það kæmi fram að mjög lítið hefði verið um afskriftir. Hvað varðar félög utan HSK verða reiknigar til þeirra sendir beint í bankainnheimtu sem vonandi gefst vel.

Það er ljóst að það stefnir í gott uppgjör hjá ráðinu á þessu ári og er það ánægjulegt og ekki síst að ráðið skuldar engum neitt eins og staðan er í dag.

Helgi Haralds tók næstur til máls og þakkaði Engilbert fyrir að fara í þetta mál, lýsti ánægju sinni með störf hans og sagði að frábært væri að sjá þessar niðurstöðutölur. Sagðist hann hafa velt fyrir sér vandræðum FRÍ við að innheimta skuldir hjá félögum, sem bitnar svo á öðrum félögum sem FRÍ á í vandræðum með að gera upp við. Vildi hann að FRÍ skoðaði hvort ekki væri tímabært að setja keppnisbann á þau félög sem skulda.

Í framhaldi af þessari umræðu fór nokkur tími í að ræða nefskatt sem FRÍ leggur á iðkendur en sá skattur er lagður á eftir iðkendatölum úr Felix. Það þarf ekki að rýna lengi í tölur yfir iðkendur hjá HSK til að sjá að þær tölur þarf að uppfæra en það er á ábyrgð félaga að sjá til þess að þær séu réttar.

1. Mál: Mótahald á innanhústímabili 2015

Guðmunda þakkaði Engilbert fyrir vel unnin störf og vék því næst að HSK mótum vetrarins. Þau verða alls þrjú talsins og tvö þeirra verða haldin í höllinni eða í nýju innanhússhöll FH- inga. Var stjórn ráðsins falið að tala við FH-inga og kanna verð og í framhaldinu ákveða stað og stund fyrir mótin.

Þegar rætt var um mótin var ekki úr vegi að víkja að starfsmannamálum á mótum á vegum HSK. Fundarmenn lýstu ánægju sinni með að félögin fengju úthlutað greinum og sæju um að manna þær fyrir mót. Mörg félög standa sig vel í þessu en önnur miður og það getur skapað mikil vandkvæði. Lágmark er að félögin láti vita ef þeim tekst ekki að útvega starfsmenn því þá er von til þess að önnur félög geti hlaupið í skarðið. Helgi lagði til að einn tengiliður yrði hjá hverju félagi og ráðið gæti þá haft samband við hann og sá hinn sami bæri þá ábyrgð á því fyrir hönd félagsins að útvega starfmenn.

1. Mál: Meistaramót Íslands 11-14 ára

Stærsta verkefni næsta sumars hjá ráðinu er að halda MÍ 11-14 ára dagana 27.-28. júní. Nokkur umræða var um dagsetningu og sýndist sitt hverjum en þetta var ákveðið á FRÍ þinginu og stendur. Helgi stakk upp á því að skipa 5 manna nefnd sem fyrst og byrja undirbúing. Mikill hugur var í fundarmönnum og eftirtaldir aðilar buðu sig fram: Þuríður Ingvarsdóttir, Helgi Haraldsson, Silja Dögg Jensdóttir og Guðmunda Ólafsdóttir. Guðmundur Jónasson ætlaði að útvega einhvern „austanbúa“ og ef það tækist ekki ætlaði hann sjálfur að sitja í nefndinni.

Engilbert lagði til að skoðað yrði hvort ekki væri hægt að hafa sama hátt á starfsmannamálum og á Landmótinu og ULM þ.e. að hluti hagnaðarins rynni til félaganna í réttu hlutfalli við vinnuframlag félagsmanna. Var vel tekið í það.

1. Mál: Staða meistaraflokks HSK

Í framhaldi af síðasta aðalfundi töluðu Guðmunda og Benóný við Umf. Selfoss um stofnun meistaraflokks HSK. Þær viðræður báru ekki árangur en hafa ber á hreinu að ekki var neinn ágreiningur hjá ráðinu eða Umf. Selfoss vegna málsins. Helgi nefndi að mönnum hefði ekki hugnast að fara í þetta núna og ákvörðunin hefði verið tekin hjá Selfyssingum út frá stöðunni í dag en vel gæti verið að þetta gengi síðar. Auk þess væri nú verið að koma á fót Frjálsíþróttaakademíu hjá FSu og hún yrði undir umsjón Umf. Selfoss og gaman að sjá hvernig starfið þar þróaðist.

Fundarmenn lýstu yfir ánægju sinni með Akademíuna en fannst tíminn knappur til að kynna hana fyrir félagsmönnum sínum. Ólafur Guðmundsson verður titlaður yfirþjálfari Akademíunnar og hann mun sjá um þjálfun ásamt Rúnari Hjálmarssyni.

Benóný vildi að fundurinn ályktaði um þetta mál og var eftirfarandi ályktun samþykkt:

 „Haustfundur frjálsíþróttaráðs HSK, haldinn á Selfossi 14. október, fagnar stofnun frjálsíþróttaakademíu við Fjölbrautaskóla Suðurlands sem tekur til starfa um næstu áramót. Aðildarfélög HSK eru hvött til að kynna akademíuna vel fyrir iðkendum í frjálsum, þannig að þáttaka verði sem best og rekstur hennar tryggður til framtíðar.“

1. Mál: Önnur mál

Guðmunda sagðist ætla að hafa samband við öll félögin á svæðinu og fá yfirsýn yfir æfingatíma og þjálfara hjá þeim m.a. í þeim tilgangi að benda öðrum á æfingar ef þeir eiga ekki kost á æfingu hjá sínu félagi eða vilja æfa meira. Auk þess ætlar hún að finna tengiliði hjá félögunum.

Helgi sagði að eftir sumarið hefðu Selfyssingar rætt um að keppa undir merkjum síns félags en þeim finnst utanumhald móta utan héraðs, skipulag og undirbúningur lenda mikið á Selfyssingum.

Lára spurði um ágóða félaganna af sölu happdrættismiða fyrir FRÍ og Engilbert svaraði því til að búið væri að ganga frá greiðslu til félaganna.

Benóný vildi hrósa Gnúpverjum fyrir þáttöku á Unglingameistaramótinu og sagði að HSK fagnaði alltaf „nýjum“ liðsmönnum.

Í lok fundar greindi Guðmunda frá því að ráðið hefði ákveðið að fyrirkomulag launa þjálfara á innanhústímabili 2015 yrði þannig að frjálsíþróttaráð HSK mun leggja ákveðna upphæð í pott fyrir hvert eftirtalinna móta: MÍ 11-14 ára, Bikarkeppni fullorðinna, MÍ unglinga og bikarkeppni 15 ára og yngri. Í pottinum fyrir MÍ 11-14 ára verða kr 50.000 en fyrir Bikarkeppni fullorðinna, bikarkeppni 15 ára og yngri og MÍ unglinga verða kr 30.000. Sú fjárhæð skal deilast á milli þeirra þjálfara sem fylgja liði HSK/Selfoss á mótið. Greiðsla fyrir undirbúning og fararstjórn er innifalin í þessari upphæð. Að móti loknu eiga svo þjálfarar að sjá til þess að skrifuð sé blaðagrein um gengi liðsins til þess að birta á HSK síðu Sunnlenska fréttablaðsins. Þetta yrði prófað næsta ár og svo endurskoðað að því loknu.

Fundi slitið kl. 22.30

Lára Hreinsdóttir, fundarritari